钦定古今图书集成/明伦汇编/氏族典/第388卷 > 李惟简
## 钦定古今图书集成/明伦汇编/氏族典/第388卷 > 李惟简

按《唐书李宝臣传》：“宝臣子惟岳、惟简。初，惟岳叛，惟简
以家僮、票士百馀奉母郑奔京师，帝拘于客省。及出
奉天，惟简将赴难，谋于郑。郑曰：‘尔父立功河朔，位宰
相。尔不能效忠，吾不子汝矣’。督其行，乃斩关出道，更
七战，得及行在。帝见，厚抚之，拜太子谕德，讨贼有功。
帝徙山南，惟简以三十骑从。夜失道，驰至盩厔西。帝”
见之，流涕，执其手曰：“尔有母，乃能从朕耶？”对曰：“臣誓
以死。”及帝还，封武安郡王。宪宗时，为左金吾卫大将
军，出为凤翔节度使，卒。子元本，轻薄无行，流岭南。弟
铢，好学多识，有儒者风。